**Elsa Brotherus** (s. 2002, Helsinki) on suomalainen laulaja-lauluntekijä ja näyttelijä. Hän tekee musiikkia yhdessä veljensä, Kuumaa-yhtyeestä tutun Johannes Brotheruksen kanssa.

Ura
---

### Elokuvat ja tv-sarjat

Näyttelijänä Elsa Brotherus on nähty useissa suomalaisissa tv-sarjoissa. Hän on näytellyt pitkissä sivurooleissa sarjoissa *Kynsin hampain* ja *Karppi* sekä yhdessä vuonna 2021 julkaistun *Häräntappoase*-tv-sarjan jaksossa. Lisäksi hänellä on sivurooli nuorten rippileiristä kertovassa *Eden*-elokuvassa.

Elokuva- ja tv-ala on kiinnostanut Brotherusta nuoresta saakka. Aivan ensimmäisen roolinsa hän esitti vauvana äitinsä Hanna Brotheruksen ja kummitätinsä Elina Brotheruksen kokeellisessa lyhytelokuvassa *Brotherus, tyttö*, joka käsittelee tyttölapsen syntymää tanssitaiteen keinoin. Lukioikäisenä Brotherus oli kiinnostunut ohjaamisesta ja käsikirjoittamisesta, ja teki useita lyhytelokuvia ja minisarjoja Helsingin kaupungin nuorten omille toimintaryhmille suunnatulla Sponssi-tuella.

### Musiikki

Laulaja-lauluntekijänä Elsa Brotherus aloitti julkisuudessa toukokuussa 2022, kun hän julkaisi ensimmäisen debyyttisinglensä *Kämppiksii* omakustanteena. Brotherus sai levytyssopimuksen levy-yhtiö Vildiltä vain yhden kappaleen perusteella, ja julkaisikin seuraavat singlensä *Valomerkki,* *Ketään niin kuin sua* ja *Kokonaan* levy-yhtiön kautta vuoden 2023 aikana.

Brotherus aloitti keväällä 2023 yhteistyön myös All day agencyn kanssa. Sopimuksen myötä hän pääsi aloittamaan keikkailun livebändin ja miksaajan kanssa. Brotheruksen ensimmäinen keikka järjestettiin Helsingin Korjaamolla 21.10.2023.

Suomen riippumattomien levy- ja tuotantoyhtiöiden yhdistys IndieCo myönsi Elsa Brotherukselle ehdokkuuden Indie Awards 2024 -tapahtuman Vuoden tulokas -kategoriassa joulukuussa 2023. Brotherus myös esiintyi Helsingin Tiivistämöllä 25.1.2024 järjestetyssä tapahtumassa.

Maaliskuussa 2024 Elsa Brotherus julkaisi viidennen singlensä, *Se joka sut menettää.* Brotherus on kiinnitetty esiintyjäksi kesän 2024 Ruisrock-festivaalille Turkuun.

Elsa Brotherus tekee tiivistä musiikillista yhteistyötä veljiensä kanssa. Laulaja-lauluntekijä Johannes Brotherus on ollut mukana tuottamassa ja kirjoittamassa sisarensa jokaista kappaletta. Näyttelijänä tunnettu Amos Brotherus toimii rumpalina Elsa Brotheruksen bändissä.

Yksityiselämä
-------------

Brotherus on asunut koko ikänsä Helsingissä ja varttunut Kumpulan kaupunginosassa. Brotheruksen vanhemmat ovat tanssija-koreografi Hanna Brotherus ja muusikko Antti Ikonen, joiden avioliitto päättyi vuonna 2013. Elsa Brotheruksella on kolme isoveljeä: Robert, Johannes ja Amos.

Elsa Brotherus kävi helsinkiläistä Kallion lukiota, joka on tunnettu taidepainotteisuudestaan. Brotherus kirjoitti ylioppilaaksi neljässä vuodessa ja valmistui 4.6.2022.

Lähteet
-------

1. 1 2  Heinonen, Riikka: Pikkulasten äitinä Hanna Brotherus oli aina huolissaan jostakin – nyt hän haluaisi oppia yhden asian *Anna.fi*.  1.4.2024. Viitattu 9.4.2024.
2. 1 2  Juutilainen, Anneli: Hanna ja Amos Brotherus: "Tunnemme toisen mielenliikkeet jo katseesta" *Eeva*.  4.3.2023. Viitattu 6.4.2024.
3. 1 2  Elsa Brotherus *IMDb*. Viitattu 6.4.2024.
4. ↑  Herlin, Catharina: Debyyttisingle toi levytyssopimuksen artistille, jota kiehtovat öiset nyanssit ja ihmisten kohtaamisesta tulevat tarinat *Rumba*.  22.01.2023. Viitattu 6.4.2024.
5. ↑  Serkkola, Eira: Vimmaisen viikon tunnelmia.  *Kirkko ja kaupunki*, 1.8.2019, s. B5.  Helsingin seurakuntayhtymä.  [{{{www}}} Artikkelin verkkoversio]. Viitattu 6.4.2024.
6. ↑  Brotherus, tyttö *Elonet*. Kansallinen audiovisuaalinen instituutti. Viitattu 6.4.2024.
7. ↑  Armi-minisarja syntyi Sponssin avulla *Nuorten Helsinki*. Helsingin kaupunki. Viitattu 6.4.2024.
8. ↑  Herlin, Catharina: Ensimmäisen singlensä pohjalta levytyssopimuksen saanut kotimainen nuori artisti laulaa kivunkin kauniiksi *Rumba*.  23.4.2023. Viitattu 6.4.2024.
9. ↑  Elsa Brotherus: Instagram *Instagram*.  22.9.2023. Viitattu 6.4.2024.
10. ↑  Kaunisto, J.A.: Kehuttu pop-tulokas Elsa Brotherus tekee lauantaina livedebyyttinsä *V2*.  18.10.2023. Viitattu 6.4.2024.
11. ↑  Indie Awards 2024 ehdokkaat on julkistettu  20.12.2023. Indieco. Viitattu 6.4.2024.
12. ↑  Elsa Brotherus (Menneet keikat) All day. Viitattu 6.4.2024.
13. ↑  Elsa Brotherus: Instagram *Instagram*.  2.3.2024. Viitattu 6.4.2024.
14. ↑  Elsa Brotherus Ruisrock.fi. Viitattu 6.4.2024.
15. ↑  Elsa Brotherus (Tekijät-välilehti) *Spotify*. Viitattu 6.4.2024.
16. ↑  Pesonen, Hanna: Näyttelijä Amos Brotheruksella on kolme sisarusta, joista kaikki ovat esiintyviä taiteilijoita – vanhempien ero oli kova paikka *Me Naiset*.  18.2.2024. Viitattu 6.4.2024.
17. ↑  Väntänen, Sari: Hanna Brotherus - liikuttaja Limingantieltä.  *Kumposti*, 18.12.2008, s. 5.  Kumpula-seura. Artikkelin verkkoversio.
18. ↑  Mattila, Mikael: Eeva: Hanna Brotheruksen ja hänen tyttärensä välit katkesivat kuukausiksi – tunteikas kohtaaminen mökillä *Ilta-Sanomat*.  3.4.2024. Viitattu 6.4.2024.
19. ↑  Kauppinen, Anna, Brotherus, Elsa, Rönkkö Lumi: Kallion lukion joulukalenteri 1.12.2019 *Youtube*.  1.12.2019. Viitattu 6.4.2024.
20. ↑  Kallion lukion henkilökunta ja opiskelijat.  *Kallion lukio vuosikertomus 2021-2022*, 3.6.2022, s. 53.  Kallion lukio.
21. ↑  Kevään ylioppilasjuhla.  *Kallion lukio vuosikertomus 2021-2022*, 3.6.2022, s. 57.  Kallion lukio. Artikkelin verkkoversio.